En flok naboer på en villavej i Nibe kan føle sig ganske trygge. De ved nemlig, at der altid er nogle, der våger over deres hjem. For tre år siden meldte de sig til nabohjælp - en ordning, hvor man på computeren eller telefonen skriver, når man er på ferie. Kun folk i kvarteret kan følge med. - Man er sikker på, at man har sine sager i fred og ro. Det giver en tryghed. Der er ikke andre, der roder i det, siger Frank Kjær, der er beboer på vejen. De andre i nabolaget holder øje med huset og får det til at se ud som om, der er nogen hjemme, for på den måde at skræmme tyvene væk. - Vi tømmer hinandens postkasse, vi rydder sne, vi holder vores bil i hinandens indkørsel, så det ser ud som om, man er hjemme, siger Jørgen Nikolajsen, der er beboer på vejen. Med nabohjælp kan man også udsende en alarm, hvis der sker noget mistænkeligt i nabolaget. Det har de tidligere oplevet, hvor der tikkede en advarsel ind på telefonen. Jørgen, Frank og naboerne er blot få ud af de over 5000 husstande i Nordjylland, der er tilmeldt nabohjælp. Det er mere end en fordobling siden sidste år. - Det er jo en ren succeshistorie. Vi er selvfølgelig altid glade for initiativer, der nedbringer antallet af indbrud, siger Ted Andersen, der er leder af kriminalpræventiv forebyggelse ved Nordjyllands Politi. Det seneste år er antallet af indbrud i regionen faldet med 22 procent.

Opsummering:
Rigtig mange husstande i Nordjylland hjælper hinanden med at gøre livet surt for tyvene.